b'\n_START_ARTICLE_\nKoconoga kanja\n_START_SECTION_\nOpis\n_START_PARAGRAPH_\nKoconoga kanja je od navadne kanje ali mi\xc5\xa1arja (Buteo buteo) malce ve\xc4\x8dja, saj dose\xc5\xbee dol\xc5\xbeino od 51\xe2\x80\x9361 cm in ima razpon peruti med 130 in 152\xc2\xa0cm. Od navadne kanje pa se razlikuje tudi po svetlej\xc5\xa1i barvi spodnjega dela telesa. Koconoga kanja je po zgornji strani telesa prav tako razli\xc4\x8dnih temnej\xc5\xa1ih odtenkov rjave barve, teme glave, lica in tilnik pa so vedno svetla. Noge so prilagojene hladnemu podnebju in so zato pora\xc5\xa1\xc4\x8dene s perjem, od koder izvira tudi ime ptice. Prav tako se koconoga kanja od navadne kanje lo\xc4\x8di po barvi repa. Ta je pri korenu bel, ob robu pa ima temno progo. Spodnja stran kril je svetla z izrazito temno liso na zgibu peruti, ki so dalj\xc5\xa1e od mi\xc5\xa1arjevih, v letu pa jih koconoga kanja dr\xc5\xbei bolj upognjeno. Tudi ta ptica pogosto \xc2\xbbvisi\xc2\xab\xc2\xa0v zraku.\n_START_SECTION_\nRaz\xc5\xa1irjenost\n_START_PARAGRAPH_\nKoconoga kanja je raz\xc5\xa1irjena od Skandinavije prek severne Rusije in Sibirije do Kam\xc4\x8datke ter na severnem delu Severne Amerike. Njeno \xc5\xbeivljenjsko okolje so tundre severno od gozdne meje, v Srednji Evropi pa polja in travniki, povsod torej, kjer se zadr\xc5\xbeuje njihov plen, lemingi, in ostali glodavci. Na plen vedno pre\xc5\xbei na kupih zemlje, po \xc4\x8demer se spet lo\xc4\x8di od mi\xc5\xa1arja, ki se zadr\xc5\xbeuje na drevesih ali drugih vi\xc5\xa1jih izpostavljenih objektih._NEWLINE_Zna\xc4\x8dilnost koconoge kanje je, da se pozimi premakne ju\xc5\xbeneje, kjer pre\xc5\xbeivi poletja. Gnezdi enkrat letno maja in junija v gnezdih, ki jih zgradi v kro\xc5\xa1njah dreves ali na tleh.'